**Puheenjohtajan palsta 1/2005,**  
Hyvät sukulaiset, seuran jäsenet ja suosijat !  
Aluksi hieman muisteloja, sitten tapahtunutta sekä lopuksi hieman tulevia suunnitelmia. Joku sana taustastani. Olen nykyään 60:nen vallaton poikamies, erästä julkkista mukaillakseni. Olen lähtöisin Ilomantsin Parppeinvaaran tyveltä, Möhkön tiehaarasta. Tosin käväisin evakossa kesäll’ 1944 Savon puolella Kaavilla ja syntymässä Kuopiossa. Sen jälkeinen muuttoreittini on ollut 1950 Ilomantsista Turkuun, sieltä 1971 Espoon kautta Humppilaan 1975. Sitten paluu isien maille Joensuuhun kesällä 1978, josta takaisin länsirannikolle, tosin Poriin v. 1997.

Eli aika tyypillinen suurten ikäluokkien edustajan matka työn perässä. Reitille sattui asunnon ja koulun vaihtoo iha riittävässä määrin, perheen perustaminen (yksi vmo ja 3 perillistä) ja jopa seuraavan sukupolven seurantaa. Olen saanut geo-ekologisen koulutuksen ja työskennellyt 4-5:ssä suomalaisessa ja 2-3:ssa ulkomaisessa yliopistossa, joskus peruskoulussa ja lukiossa sekä ajoittain kunnallisella ja jopa yksityisellä sektorilla. Viimeinen suuri projekti oli eläköityminen runsas vuosi sitten: takana 66 työsuhettta ja nippu epäselviä papereita.

Kontturien sukuseuraa suunnittelimme ilomantsilaisen, pitkän linjan ’työväen’ kansanedustaja, serkkuni Pauli Puhakan kanssa jo 1980-luvun alussa. Haaveilimme kesätapahtumista Kivenlahteen tai Sonkajaan, jossa sukujuuriamme tiesimme olevan. Mutta asiasta tuli kohdalleni totta vasta 29 pnä heinäkuuta 2002, jolloin sain kotisohvalleni illan suussa puhelun Ravintola Elielin yläkerrasta. Taisin epähuomiossa suostua vetämään sukuseuran perustamiseen tähtäävää toimikuntaa ja antaa lupauksen mahdollisesta seuran puheenjohtajuudesta.

Mutta vuosi siinä vierähti ennen kuin seurasta tuli totta. Syyskuun 20 pnä 2003 kokoontui Helsinkiin sukuseuramme internet-sivuilla esiintyvä edustava joukko, joka sai aikaan Staffan Kontturin jälkeläisten sukuseuran. Toiminta sen jälkeen on ollut vakaan progressiivista: Syksyllä 2004 pidimme seuran ensimmäisen sääntömääräisen kokouksen ja sukutapaamisen Ilomantsin kunnan Kalevala-Salin arvokkaissa puitteissa muistellen 60 vuotta aikaisemmin tapahtunutta Jatkosodan (1941-44) aselepoa. Lisäksi poikkesimme Kontturien sukujuurilla Putkelanharjulla ja tutustuimme sittemmin edesmenneen seuramme jäsenen Jorma Kontturin johdolla monilla taistelutantereilla, mm. Pelkeljärven kansallispsuistossa, Oinassalmella ja Möhkössä.

Seuran perusfasiliteetit alkavat olla kunnossa, ensimmäiset jäsenmaksut on saatu ohjattua ilomantsilaisen pankin tilille, seura on vastaanottanut pieniä lahjoituksia, sukuviiri ja internet-sivut ovat suunnitteilla. Erityisen hyvällä tolalla on sukututkimus, jota on ansiokkaasti vetänyt, seuramme todellinen puuhamies Vesa-Matti Kontturi Rymättylästä, tuosta Naantalin takaisesta saaresta. Seuraava suuri ponnistus tulee olemaan 2. virallinen sukukokous, joka sääntömääräisesti toteutettuna tulisi eteen v. 2007. Paikka on vielä avoin: uumoiluja on sekä pääkaupunkiseudusta ja Pohjois-Karjalasta. Jo sitäkin ennen voidaan kokoontua, jos vaan voimavaroja ja aktiviteettia löytyy.

Lopuksi toivotan kaikille viestin vastaanottajille hyvää loppuvuotta (2005) ja menestyksellistä uutta vuotta, sekä toivon kaikkien vievän tietoa seurastamme yhä laajeneville joukoille,  
Osmo Kontturi